Broj: 711-I-1046-P-369-17/18-04-8

Zagreb, 29. lipnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa dužnosnika Marijana Lalića, državnog tajnika Središnjeg državnog ureda za razvoj digitalnog društva, na 16. sjednici, održanoj 29. lipnja 2018.g., donosi sljedeću**

**ODLUKU**

**Postupak za odlučivanje o sukobu interesa protiv dužnosnika Marijana Lalića, državnog tajnika Središnjeg državnog ureda za razvoj digitalnog društva, neće se pokrenuti, s obzirom da iz prikupljenih podataka i dostavljene dokumentacije ne proizlazi da je dužnosnik sklapanjem ugovora, kojeg je kao zastupnik Središnjeg državnog ureda za razvoj digitalnog društva sklopio s trgovačkim društvom HEMA d.o.o., počinio moguću povredu odredbi ZSSI-a, niti moguću povredu načela postupanja dužnosnika. Također, iz prikupljenih podataka ne proizlazi da je obavljao ili obavlja funkciju direktora u trgovačkom društvu PODATKOVNI CENTAR KRIŽ d.o.o. obavljanjem koje bi počinio moguću povredu odredbe članka 14. stavka 1. ZSSI-a.**

Obrazloženje

Povjerenstvo je 18. listopada 2017. g. zaprimilo neanonimnu prijavu mogućeg sukoba interesa dužnosnika Marijana Lalića, državnog tajnika Središnjeg državnog ureda za razvoj digitalnog društva, koja je zaprimljena u knjizi ulazne pošte pod brojem: 711-U-6422-P-369/17-01-5, povodom koje se vodi predmet broj: P-369/17. Sukladno članku 39. stavku 4. ZSSI-a podnositelju prijave jamči se zaštita anonimnosti.

U predmetnoj prijavi u bitnome se navodi kako je Središnji državni ured za razvoj digitalnog društva sklopio ugovor o pružanju usluga s trgovačkim društvom HEMA d.o.o. te da navedeno trgovačko društvo ima sjedište na identičnoj adresi na kojoj sjedište ima i trgovačko društvo Podatkovni križ d.o.o. Prema navodima prijave, direktor i osnivač/član trgovačkog društva PODATKOVNI CENTAR KRIŽ d.o.o. je dužnosnik Marijan Lalić.

Uvidom u registar dužnosnika, koji ustrojava i vodi Povjerenstvo, utvrđeno je da je Marijan Lalić dužnost državnog tajnika Središnjeg državnog ureda za razvoj digitalnog društva obnašao od 17. studenog 2016. g. do 28. travnja 2017. g.

Člankom 3. stavkom 1. podstavkom 6. ZSSI-a propisano je da su zamjenici ministara dužnosnici u smislu ZSSI-a. Povjerenstvo ukazuje da je odredbama Zakona o izmjenama i dopunama Zakona o sustavu državne uprave („Narodne novine“ broj 93/16.) u navedenom Zakonu izvršena izmjena riječi „zamjenik ministra“ u „državni tajnik“. Povjerenstvo je stoga Zaključkom broj 711-I-1781-IK-1533/16-01-1, donesenim na 157. sjednici Povjerenstva, održanoj 17. studenoga 2016.g., utvrdilo da su državni tajnici dužnosnici u smislu članka 3. stavka 1. podstavka 6. ZSSI-a te se na iste primjenjuju odredbe ZSSI-a. Marijan Lalić je stoga, povodom obnašanja dužnosti državnog tajnika Središnjeg državnog ureda za razvoj digitalnog društva, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je radi provjere osnovanosti i vjerodostojnosti navoda iz podnesene neanonimne prijave te stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, izvršilo uvid u Sudski registar nadležnog Trgovačkog suda u Zagrebu te je utvrdilo da je pod matičnim brojem subjekta 080693232 upisano trgovačko društvo PODATKOVNI CENTAR KRIŽ d.o.o. sa sjedištem u Zagrebu, Folnegovićeva 1c. Uvidom u povijesni izvadak iz Sudskog registra za navedeno trgovačko društvo utvrđeno je da je Marijan Lalić bio upisan kao osoba ovlaštena za zastupanje, od 23. siječnja 2012. g. do 28. veljače 2016. g. te da isti nije upisan kao osnivač/član društva. Usporedbom OIB-a Marijana Lalića, navedenog u povijesnom izvatku iz Sudskog registra i OIB-a navedenog u Registru dužnosnika koji vodi Povjerenstvo utvrđeno je da se radi o istoj osobi.

Uvidom u Sudski registar nadležnog Trgovačkog suda u Zagrebu utvrđeno je da je pod matičnim brojem subjekta 080157102 upisano trgovačko društvo ECS EUROCOMPUTER SYSTEMS d.o.o. sa sjedištem u Zagrebu, Maksimirska 120 i poslovnim uredom na adresi Frana Folnegovića 1c, što je vidljivo iz dopisa kojeg je trgovačko društvo uputilo svojim klijentima, uključujući i središnji državni ured za razvoj digitalnog društva povodom promjene imena tvrtke.

Uvidom u povijesni izvadak iz Sudskog registra za navedeno trgovačko društvo utvrđeno je da je tvrtka trgovačkog društva HEMA d.o.o. promijenjena u tvrtku ECS EUROCOMPUTER SYSTEMS d.o.o., da se prijašnje sjedište navedenog trgovačkog društva nalazilo na adresama: Sesvete, Pavla Lončara 2 i Zagreb, 3. laz 2 te da se među osobama ovlaštenima za zastupanje ne nalazi dužnosnik Marijan Lalić. Među osnivačima/članovima navedenog trgovačkog društva upisano je i trgovačko društvo PLAVI PODATAK d.o.o., matični broj subjekta 080784268, te je izvršen uvod u povijesni izvadak iz Sudskog registra, na temelju kojeg je utvrđeno da dužnosnik Marijan Lalić nije upisan kao osnivač/član navedenog društva, niti kao osoba ovlaštena za zastupanje navedenog društva.

Na zahtjev Povjerenstva, Središnji državni ured za razvoj digitalnog društva je 27. travnja 2018. g. dostavio očitovanje klasa: 400-09/18-01/02 urbroj: 520-01-02/01-18-02 u kojem se navodi da je Središnji državni ured za razvoj digitalnog društva u razdoblju od 17. studenog 2016. g. do 28. travnja 2017. g. s trgovačkim društvom HEMA d.o.o. sklopilo ugovor o pružanju usluge najma infrastrukture u privatnom oblaku te usluge uspostave i migracije IKT sustava na infrastrukturu u privatnom oblaku i usluge održavanja na lokaciji naručitelja. Ugovor je sklopljen 10. travnja 2017. g., a kao zastupnik Središnjeg državnog ureda za razvoj digitalnog društva potpisao ga je dužnosnik Marijan Lalić. Navedeni ugovor je sklopljen nakon provedenog postupka jednostavne javne nabave, o čemu se uz očitovanje dostavlja Zapisnik Stručnog povjerenstva za postupak jednostavne nabave sastavljen 29.. ožujka 2017. g. klasa: 406-09/17-01/06, urbroj: 520-17-08, gore navedeni ugovor, priloge ugovoru, obavijest trgovačkog društva ECS EUROCOMPUTER SYSTEMS d.o.o. od 30. svibnja 2017. g. o spajanju trgovačkih društava HEMA d.o.o. i ECS EUROCOMPUTER SYSTEMS d.o.o. s danom 1. travnja 2017. g. te račun za izvršene usluge na temelju gore navedenog ugovora, broj 472-01-91 od 30. svibnja 2017. g., izdavatelja trgovačkog društva HEMA d.o.o., zaprimljen u Središnjem državnom uredu za razvoj digitalnog društva 14. lipnja 2017. g. U očitovanju se navodi da dužnosnik nije ni na koji način sudjelovao u postupku odabira navedenog trgovačkog društva.

Uvidom u slikovni prikaz adrese Zagreb, Folnegovićeva 1c pružatelja usluge Google Maps utvrđeno je da se na navedenoj adresi nalazi višekatna poslovna zgrada u kojoj, sasvim izvjesno, sjedišta i poslovne prostore ima više poslovnih subjekata.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada: privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela po koja je dužnosnik obvezan postupati tijekom razdoblja u kojem ima obveze sukladno ZSSI-u.

Člankom 7. ZSSI-a navedena su djelovanja dužnosnika koja ZSSI utvrđuje kao zabranjena i ostvarenja kojih predstavljaju situaciju sukoba interesa u smislu članka 2. stavka 2. ZSSI-a.

Člankom 4. stavkom 5. ZSSI-a propisano je značenje pojma povezanih osoba, prema kojem se pojam povezanih osoba, osim izričito propisanih osoba, navedenih u članku 4. stavku 2. ZSSI-a, odnosi i na ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Zabranjena djelovanja dužnosnika, u odnosu na povezane osobe u smislu članka 4. stavka 5. ZSSI-a, predstavljaju povredu odredaba ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Prema gore navedenim prikupljenim podatcima i dostavljenoj dokumentaciji ne proizlaze osnove i okolnosti prema kojima bi se trgovačko društvo HEMA d.o.o., odnosno trgovačko društvo ECS EUROCOMPUTER SYSTEMS d.o.o. moglo smatrati s dužnosnikom Marijanom Lalićem interesno povezanom pravnom osobom.

Iz prikupljenih podataka Sudskog registra, dužnosnik Marijan Lalić nije obavljao niti obavlja funkciju direktora u trgovačkom društvu PODATKOVNI CENTAR KRIŽ d.o.o. iz čega proizlazi da nije počinio moguću povredu odredbe članka 14. stavka 1. ZSSI-a.

S obzirom da iz navoda podnesene prijave te priložene dokumentacije Povjerenstvo nije steklo saznanja iz kojih bi proizlazilo da je u postupanju prijavljenog dužnosnika došlo do moguće povrede odredbi ZSSI-a niti do moguće povrede načela postupanja dužnosnika, Povjerenstvo je donijelo odluku kako što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Marijan Lalić, osobno
2. Podnositelj prijave
3. Objava na internetskoj stranici Povjerenstva
4. Pismohrana